32006D0521
L 205/26
JURNALUL OFÍCIAL AL UNIUNII EUROPENE
DECIZIA COMISIEI
din 25 iulie 2006
de modificare a Deciziilor 2005/692/CE, 2005/733/CE și 2006/7/CE în ceea ce privește anumite măsuri de protecție împotriva influenței aviare produse de tulpini înalt patogene
[notificată cu numărul C(2006) 3302]
(Text cu relevanță pentru SEE)
(2006/521/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/496/CEE a Consiliului din 15 iulie 1991 de stabilire a principiilor care reglementează organizarea controalelor sanitar-veterinare ale animalelor provenite din țări terțe introduse în Comunitate și de modificare a directivelor 89/662/CEE, 90/425/CEE și 90/675/CEE (1), în special articolul 18 alineatul (7),
având în vedere Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor sanitar-veterinare pentru produsele care provin din țări terțe și sunt introduse în Comunitate (2), în special articolul 22 alineatul (6),
întrucât:
(1)
Ca urmare a apariției unui focar de influență aviară cauzat de o sușă a virusului H5N1 înalt patogen în Asia de Sud-Est în decembrie 2003, Comisia adoptă mai multe măsuri de protecție împotriva influenței aviare. Aceste măsuri includeau în special Decizia 2005/692/CE a Comisiei din 6 octombrie 2005 privind anumite măsuri de protecție împotriva influenței aviare în mai multe țări terțe (3), Decizia 2005/733/CE a Comisiei din 19 octombrie 2005 privind anumite măsuri de protecție referitoare la o suspiciune de influență aviară cu patogenitate înaltă în Turcia și de abrogare a Deciziei 2005/705/CE (4) și Decizia 2006/7/CE a Comisiei din 9 ianuarie 2006 privind anumite măsuri de protecție cu privire la importurile de pene din anumite țări terțe (5).
(2)
Decizia 2005/759/CE a Comisiei din 27 octombrie 2005 privind unele măsuri de protecție în legătură cu influența aviară înalt patogenă în anumite țări terțe și circulația păsărilor provenind din țări terțe, care își însoțesc proprietarii (6), și Decizia 2005/760/CE a Comisiei din 27 octombrie 2005 privind unele măsuri de protecție referitoare la prezența influenței aviare înalt patogene în anumite țări terțe, aplicabile importului de păsări ținute în captivitate (7), stabilesc anumite măsuri de protecție cu privire la importurile, care provin din țări terțe, de pene neprelucrate, de păsări altele decât cele de curte și de păsări care își însoțesc proprietarul.
(3)
Din motive de claritate și de transparență, trebuie eliminate dispozițiile Deciziei 2005/692/CE referitoare la aceste importuri. De asemenea, trebuie eliminată orice trimitere la importul de produse preparate până la 1 ianuarie 2004, dat fiind faptul că aceste produse au fost conservate în antrepozite frigorifice timp de mai mult de doi ani și că cea mai mare parte a stocurilor ar trebui să fie epuizate acum. Va fi prevăzută o perioadă tranzitorie pentru a lăsa timp operatorilor să elimine orice stoc care ar mai rămâne eventual.
(4)
Decizia 2005/692/CE se aplică până la 30 septembrie 2006. Cu toate acestea, deoarece continuă să apară focare din ramura asiatică a virusului influenței aviare în Asia de Sud-Est și în China, este necesar să se prelungească aplicarea acestei decizii până la 31 decembrie 2007.
(5)
Decizia 2005/733/CE se aplică până la 31 iulie 2006. Cu toate acestea, deoarece în regiune continuă să apară focare din ramura asiatică a virusului influenței aviare, este necesar să se prelungească aplicarea acestei decizii până la 31 decembrie 2006.
(6)
Din motive de claritate a legislației comunitare, trebuie modificat puțin titlul Deciziei 2006/7/CE, pentru a preciza că se aplică tuturor țărilor terțe.
(7)
De la adoptarea Deciziei 2006/7/CE, Comisia a revizuit măsurile comunitare permanente în vigoare cu privire la importurile de pene, în special cerințele aplicabile importurilor de pene neprelucrate, menționate la capitolul VIII din anexa VIII la Regulamentul (CE) nr. 1774/2002 al Parlamentului European și al Consiliului din 3 octombrie 2002 de stabilire a normelor sanitare privind subprodusele de origine animală care nu sunt destinate consumului uman (8). Această procedură legislativă nu a fost însă finalizată.
(8)
Decizia 2006/7/CE se aplică până la 31 iulie 2006. Cu toate acestea, noi cazuri de influență aviară au fost confirmate recent, în mai multe rânduri, într-un anumit număr de țări terțe de pe mai multe continente, atât la efectivele de păsări de curte, cât și la păsări sălbatice. Prin urmare, trebuie prelungită perioada de aplicare a acestei decizii până la 31 decembrie 2006.
(9)
Prin urmare, deciziile 2005/692/CE, 2005/733/CE și 2006/7/CE trebuie modificate în consecință.
(10)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Decizia 2005/692/CE se modifică după cum urmează:
1.
La articolul 1, alineatele (2) și (3) se elimină.
2.
Articolul 4 se elimină.
3.
La articolul 7, data de „30 septembrie 2006” se înlocuiește cu data de „31 decembrie 2007”.
Articolul 2
La articolul 6 din Decizia 2005/733/CE, data de „31 iulie 2006” se înlocuiește cu data de „31 decembrie 2006”.
Articolul 3
Decizia 2006/7/CE se modifică după cum urmează:
1.
Titlul se înlocuiește cu următorul titlu:
2.
La articolul 4, data de „31 iulie 2006” se înlocuiește cu „31 decembrie 2006”.
Articolul 4
Statele membre adoptă de îndată măsurile necesare pentru a se conforma prezentei decizii și asigură publicarea acestora. Statele membre informează de îndată Comisia cu privire la aceasta.
Articolul 5
Prezenta decizie se aplică de la 27 iulie 2006.
Articolul 1 alineatul (1) se aplică de la 1 octombrie 2006.
Articolul 6
Prezenta decizie se adresează statelor membre.
Adoptată la Bruxelles, 25 iulie 2006.